Title: MINISTERSTVO FINANCIÍ SR
Author: user
Last saved by: spano
Company: MF-SR

Informácia o integrácii Slovenskej republiky do procesov fiskálneho dohľadu a koordinácie ekonomických politík EÚ

5.novembra 2002 Rada ministrov EÚ pre ekonomické a finančné záležitosti (ECOFIN) vyzvala Európsku komisiu (Komisia), Ekonomický a finančný výbor (EFC) a Výbor pre ekonomickú politiku (EPC), aby navrhli pre stretnutie na vysokej úrovni dňa 28.5.2003 spôsoby na čo najrýchlejšiu možnú integráciu pristupujúcich krajín do procesov fiskálneho dohľadu a koordinácie ekonomických politík EÚ. 
Na základe návrhov pripravených Komisiou, EFC a EPC sa v Aténach uskutočnilo dňa 28.5.2003 stretnutie na vysokej úrovni, na ktorom SR zastupovali štátny tajomník MF SR V.Tvaroška a viceguvernérka NBS E.Kohútiková. Stretnutie na vysokej úrovni odsúhlasilo nasledujúce závery:
Obdobie do konca roku 2003 
•	Ako bolo už skôr dohodnuté, pristupujúce krajiny predložia do 15. augusta 2003  aktualizované predvstupové ekonomické programy (PEP).
•	Začiatkom septembra 2003 budú PEP kandidátskych krajín distribuované  členským štátom EÚ a  ostatným kandidátskym krajinám.
•	Začiatkom októbra (do 8.októbra) 2003 bude distribuované zhodnotenie PEP, ktoré pripraví Komisia.
•	24. októbra 2003 sa uskutoční stretnutie na vysokej úrovni v Bruseli s diskusiou k PEP.
•	4. novembra 2003 sa uskutoční ministerské stretnutie  ECOFIN-u, ktorého hlavným bodom agendy budú PEP. Na základe návrhu Komisie ministerské stretnutie prijme „spoločný názor na predvstupové ekonomické programy 2003“.
•	V súlade so záväzkami ECOFIN-u z 5. novembra 2002, týkajúcimi sa dohľadu nad štrukturálnymi politikami, pristupujúce krajiny budú  v októbri 2003 po prvý krát predkladať tzv. „Kardifské správy o štrukturálnych reformách trhu tovarov, práce a kapitálu“. Toto umožní ich plnú účasť pri previerkach krajín v rámci EPC pri príprave výročnej správy o štrukturálnych reformách v roku 2004.  Kardifská správa má obsahovať dve hlavné časti, pričom prvá časť má byť venovaná trhu tovarov a druhá časť kapitálovému trhu. Časť venovaná trhu tovarov má pokrývať 5 oblastí: 
1.	otvorenie nových trhov pre konkurenciu a ďalšiu ekonomickú integráciu (zhodnotenie otvorenosti národného trhu výrobkov, právny a administratívny rámec, zostávajúce prekážky pre obchod a cezhraničné investície, regulačný rámec pre služby);
2.	verejné politiky s dopadom na trhy tovarov: konkurenčná politika a štátna pomoc, legislatívny a regulačný rámec, daňové otázky, verejné obstarávanie a  politika životného prostredia;
3.	verejnoprospešné podniky a sieťové odvetvia (opatrenia na zabezpečenie otvorenosti trhu a spravodlivej konkurencie medzi verejnými a súkromnými spoločnosťami v oblastiach telekomunikácií, energetike, doprave, vodárňach a kanalizáciách a poštových službách, vrátane efektívnosti regulačných úradov);
4.	posilňovanie spoločnosti založenej na vedomostiach (dokumentovanie pokroku v oblastiach vedy, výskumu a inovácií, patentov, využívania internetu, rozvoja elektronického obchodu, schopnosti vzdelávacích systémov reagovať na zmeny v požiadavkách na kvalifikáciu);
5.	politiky životného prostredia (národné ciele a využitie trhovo orientovaných nástrojov na ich dosiahnutie, využitie trhovo orientovaných nástrojov na dosiahnutie cieľov udržateľnej rozvojovej stratégie EÚ odsúhlasenej v júni 2001).
Časť venovaná kapitálovému trhu a finančným službám má pokrývať 2 oblasti: 
1.	právny, regulačný a dohľadný rámec (vývoj regulačného rámca, legislatíva a dane pre finančné služby a finančné nástroje, vzťah tohoto vývoja k Akčnému plánu pre finančné služby a Akčnému plánu pre rizikový kapitál, vývoj v medzisektorovej a cezhraničnej spolupráci dohľadných orgánov);
2.	trhový vývoj (vývoj trhovej infraštruktúry, reštrukturalizácia bankového a poistného trhu, vývoj v oblasti derivátov, dlhopisov, rizikového kapitálu). 

Obdobie začiatku roku 2004 a po vstupe do EÚ
•	Pristupujúce krajiny budú v roku 2004 po prvý krát zahrnuté do aktualizácie Všeobecných pravidiel ekonomickej politiky (BEPG), s dvojročným horizontom pre roky 2004-2005. Po vstupe budú nové členské krajiny po prvý krát zahrnuté do Implementačnej správy o BEPG v januári 2005.
•	Od marca 2004 budú pristupujúce krajiny každoročne predkladať dva krát ročne (k 1. marcu a k 1. septembru) notifikáciu fiskálneho deficitu a dlhu verejného sektora podľa Nariadenia 3605/93 v plnom súlade s požiadavkami metodiky ESA 95. V nutných prípadoch má Komisia v úmysle iniciovať procedúru nadmerného deficitu v mesiacoch máj/jún 2004.
•	Nové členské štáty budú k 15. máju 2004 predkladať svoje prvé konvergenčné programy (predpokladá sa, že tieto konvergenčné programy budú aktualizáciou predvstupových ekonomických programov z augusta 2003). V rámci konvergenčných programov nových členských štátov bude zvýšená pozornosť venovaná dopadu štrukturálnych reforiem na strednodobý ekonomický scenár, prevereniu udržateľnosti verejných financií, dlhodobej udržateľnosti konvergenčných programov. 
•	V súlade s kódexom pre formát konvergenčných programov, predložia nové členské štáty aktualizácie svojich konvergenčných programov krátko po tom, ako vlády predložia do národných parlamentov návrhy rozpočtu na rok 2005. Predloženie aktualizovaných konvergenčných programov sa očakáva od polovice októbra do 1. decembra 2004. Od nových členských štátov sa očakáva venovanie zvýšenej pozornosti dopadom štrukturálnych reforiem na strednodobý ekonomický scenár a na rozpočtové dopady reforiem. Ak to bude možné, mali by tiež poskytnúť informácie o cyklicky upravenej  rozpočtovej pozícii.

Stretnutie na vysokej úrovni v Aténach dňa 28.5.2003 odsúhlasilo tiež Akčný plán pre ekonomickú, menovú a finančnú štatistiku pre kandidátske krajiny, ktorý špecifikuje kľúčové ekonomické ukazovatele, v ktorých je potrebný urýchlený pokrok a navrhuje spôsoby na zlepšenie situácie. Osobitnú pozornosť je potrebné venovať oblasti ročných národných účtov, s cieľom zabezpečiť plný súlad s metodológiou ESA 95 do doby vstupu do EÚ. Ďalšími oblasťami, vyžadujúcimi  zvýšenú pozornosť sú štatistiky fiskálneho deficitu a dlhu verejného sektora, harmonizované indexy spotrebiteľských cien, štatistika dlhodobých úrokových mier, štatistika platobnej bilancie a zahraničného obchodu, oblasť štrukturálnych ukazovateľov, štatistické údaje potrebné pre konvergenčné programy, menové štatistiky a štatistiky úrokových mier, ako aj štrvťročné finančné účty.